Eers word kat verbrand, toe word hond geslag | Netwerk24
Eers word kat verbrand, toe word hond geslag
Deur Jackie Kruger 12 Junie 2019 11:35
Waarskuwing: Foto's kan sensitiewe lesers ontstel.
'n Man van Thembalethu in George wat glo honde slag en eet, is in hegtenis nadat hy Sondag na bewering 'n teef met kleintjies doodgemaak en geslag het.
Ooggetuies wat glo die voorval omstreeks 18:30 aanskou het, beweer dat dit nie die eerste hond is wat so doodgemaak is nie, en dat die man graag hondevleis eet.
Die teef se kleintjies is na die Garden Route-dierebeskermingsvereniging (DBV) in George geneem wat 'n klag van dieremishandeling by die polisie aanhangig gemaak is. Die man sal binnekort in die hof verskyn.
Dit was maar een van drie ernstige voorvalle van wreedheid teenoor diere in net 24 uur, en die DBV het sy kommer uitgespreek oor dié wreedhede teenoor diere so kort op mekaar.
Vroeër Sondag is Vanessa Lucas, 'n plaaslike DBV-beampte, ontbied na Lawaaikamp in George oor 'n klagte dat 'n buurman iemand se kat met 'n baksteen probeer doodslaan.
Volgens ooggetuies het hy glo die kat met 'n baksteen oor die kop geslaan. Die katjie was bewegingloos met die DBV se aankoms en moes van kant gemaak word.
Lucas is ook Maandag omstreeks 19:00 weer na 'n huis in Thembalethu ontbied oor 'n kat wat ernstige brandwonde opgedoen het.
Al die kat se hare is geskroei en die eienaar beweer dat hulle nie weet hoe dit gebeur het nie. Die katjie, Tullula, is na die DBV geneem en sterk tans aan nadat sy behandeling ontvang het.
Volgens die DBV is hy bekommerd oor hierdie wrede voorvalle wat so kort ná mekaar gebeur het.
Die DBV ontvang geen staatshulp nie en is afhanklik van skenkings van die publiek om beseerde, verlate of verwaarloosde diere te help.
*Vir meer inligting oor diere wat by die DBV aangeneem kan word, besoek https://www.facebook.com/GRSPCA/, skakel 044 878 1990 of besoek die DBV by Ossie Urbanweg in George se nywerheidsgebied.
Tullula nadat sy mediese behandeling ontvang het. Foto: Garden Route Dierebeskermingsvereniging
Van die wonde wat Tullula opgedoen het, maar haar eienaars weet nie hoe dit gebeur het nie. Foto: Garden Route Dierebeskermingsvereniging